**การมีส่วนร่วมของประชาชนในการอนุรักษ์ทรัพยากรธรรมชาติ และสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ**

**The Public Participation in Natural Resources and Environment Conservation of Bang Chalong Sub-district Administrative Organization in Samut Prakan Province**

สุพจน์ เนตรวิเชียร

นักศึกษาหลักสูตรรัฐประศาสนศาสตรมหาบัณฑิต

สาขาวิชานโยบายสาธารณะและการจัดการสมัยใหม่

ปีการศึกษา 2558

มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยนี้มีวัตถุประสงค์เพื่อ 1) ศึกษาระดับปัจจัยที่มีผลต่อการมีส่วนร่วมและการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ 2) ศึกษาเปรียบเทียบการมีส่วนร่วมในอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ โดยจำแนกตามปัจจัยส่วนบุคคล และ 3) ศึกษาความสัมพันธ์ของปัจจัยการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ กลุ่มตัวอย่างที่ใช้ในการวิจัยได้แก่ประชาชนที่อาศัยอยู่ในตำบลบางโฉลง จังหวัดสมุทรปราการ จำนวน 396 คน เครื่องมือที่ใช้ในการเก็บรวบรวมข้อมูล คือ แบบสอบถามแบบมาตรประมาณค่า 5 ระดับและแบบตรวจสอบรายการ สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐาน ค่า t – distribution ค่า F – distribution และการวิเคราะห์ถดถอยพหุ

ผลการวิจัยพบว่า

1. ปัจจัยที่มีผลต่อการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการในภาพรวมมีความเหมาะสมอยู่ในระดับมากและการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการในภาพรวมมีส่วนร่วมอยู่ในระดับมาก

2. ปัจจัยด้านอาชีพของประชาชนที่แตกต่างกัน มีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการแตกต่างกันอย่างมีนัยสำคัญทางสถิติซึ่งเป็นไปตามสมมติฐานที่ตั้งไว้

3. ปัจจัยด้านอำนาจ โอกาส และสิ่งจูงใจ มีความสัมพันธ์กับการมีส่วนร่วมของประชาชนใน การอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการอย่างมีนัยสำคัญทางสถิติ

**คำสำคัญ**: การมีส่วนร่วมของประชาชน การอนุรักษ์ทรัพยากรธรรมชาติและสิ่งแวดล้อม

**ABSTRACT**

The purposes of this research were 1) to study the level of factors affecting the public participation and the level of public participation in natural resources and environment conservation of Bang Chalong Sub-district Administrative Organization in Samut Prakan Province 2) to compare the public participation in natural resources and environment conservation on basis of personal factors and 3) to study the relation between factors and public participation in natural resources and environment conservation. The sample included 396 residents in Bang Chalong Sub-districtin Samut Prakan Province. Data were collected using 5-point rating scale questionnaire and checklist, and were statistically analyzed in percentage, MEAN, standard deviation, t-distribution, F-distribution, and Multiple Regression Analysis.

The findings revealed as follows:

1. The factors affecting the public participation in natural resources and environment conservation were generally found at the high level, and the public participation in natural resources and environment conservation was generally found at the high level.

2. Those who had different occupations participated differently in natural resources and environment conservation at significance level.

3. Authority, opportunity, and motivation were related to the public participation in natural resources and environment conservation at significance level.

**Keywords**: Public Participation, Natural Resources and Environment Conservation

**1. บทนำ**

ทรัพยากรธรรมชาติและสิ่งแวดล้อม มีความสำคัญต่อความเป็นอยู่และชีวิตมนุษย์และประเทศชาติ ทรัพยากรธรรมชาติเป็นสิ่งที่คอยค้ำจุน ความเจริญในทุกๆ ด้านของมนุษยชาติ จะเห็นได้ว่าประเทศใดที่มีทรัพยากรธรรมชาติอุดมสมบูรณ์ และประชาชนรู้จักอนุรักษ์หรือการใช้ประโยชน์จากทรัพยากรอย่างชาญฉลาดในเชิงอนุรักษ์แล้ว ประเทศนั้นประชาชนจะมั่งคั่งสมบูรณ์มีความเป็นอยู่สบาย (นิวัติ เรืองพานิช, 2528 น.12 อ้างถึงใน วิมลรัตน์ ศรีสิงห์, 2538, น.1)

ประเทศไทยมีทรัพยากรธรรมชาติที่อุดมสมบูรณ์ และเอื้ออำนวยต่อการพัฒนาประเทศจากระยะเวลาหลายปีที่ผ่านมา การพัฒนาประเทศได้เจริญก้าวหน้าไปอย่างมาก จากประเทศเกษตรกรรมไปสู่ประเทศอุตสาหกรรมใหม่ ซึ่งการพัฒนามีเป้าหมายเพื่อยกระดับความเป็นอยู่หรือคุณภาพชีวิต (quality of life) ของประชาชนให้ดีขึ้น มีการระดมทรัพยากรธรรมชาติมาใช้อย่างมากมาย ผลพวงแห่งการพัฒนาทำให้ทรัพยากรธรรมชาติถูกทำลายและเสื่อมโทรมลง (วิรัช วิรัชนิภาวรรณ, 2535)

ปัญหาสิ่งแวดล้อมเป็นปัญหาที่กำลังเกิดขึ้นในทุกประเทศและนับวันจะทวีความรุนแรง ทำให้เกิดอันตรายต่อชีวิตและทรัพย์สินมากยิ่งขึ้น และยากแก่การแก้ไข ทังนี้ ด้วยเหตุที่ว่ามนุษย์มุ่งเรียนรู้แต่วิธีการใช้ประโยชน์จากทรัพยากรธรรมชาติมากกว่าจะเรียนรู้ถึงการพิทักษ์รักษาทรัพยากรเหล่านั้นไว้เพื่อความสมบูรณ์ในระยะยาว ปัญหาสิ่งแวดล้อมในหลายประเทศล้วนแต่เกิด จากการขาดความรู้ความเข้าใจ จาดการเอาใจใส่ ขาดความร่วมมือในการทำนุบำรุงรักษาทรัพยากรธรรมชาติ อันประกอบด้วย น้ำ ดิน ป่าไม้ ทุ่งหญ้า สัตว์ป่า แร่ธาตุ และพลังงาน ซึ่งนับวัน จะถูกทำลายให้สูญสิ้นไป ตราบใดที่มนุษย์ยังต้องใช้ทรัพยากรธรรมชาติบำรุงความสุขในการดำรงชีวิต ปัญหาสิ่งแวดล้อมที่เกิดขึ้นในปัจจุบัน ได้แก่ สารพิษ มลภาวะการเพิ่มประชากรและการเพิ่มปริมาณการบริโภคทรัพยากร ซึ่งล้วนเป็นสาเหตุที่กระทบกระเทือนมาสู่การดำรงชีวิต ของมนุษย์ ทำให้ต้องมีการทบทวนถึงกิจกรรมต่างๆ ที่มนุษย์สร้างขึ้น ว่าได้ก่อให้เกิดการ

เปลี่ยนแปลงต่อสิ่งแวดล้อม หรือต่อระบบนิเวศปัญหาสิ่งแวดล้อมที่เกิดขึ้นในปัจจุบันนี้ เป็นผลมาจากความเจริญเติบโตทางด้านเศรษฐกิจ กิจกรรมการดำรงชีวิตของมนุษย์ ไม่ว่าจะเป็นปัญหาอากาศเป็นพิษจากการจราจรและอุตสาหกรรม ขยะมูลฝอยจากอาคารบ้านเรือน เสียงดังรบกวนจากการประกอบการต่างๆ โดยเฉพาะปัญหาขยะมูลฝอยที่ลักลอบทิ้งตามสถานที่ต่างๆทำให้เกิดความสกปรก เป็นแหล่งเพาะพันธุ์เชื้อโรค สูญเสียความสวยงามของทัศนียภาพ ส่งผลต่อคุณภาพชีวิตของประชาชน ตามพระราชบัญญัติสภาตำบลและองค์การบริหารส่วนตำบล พ.ศ. 2537 และแก้ไขเพิ่มเติมจนถึงฉบับปัจจุบัน มาตรา 67 ภายใต้บังคับแห่งกฎหมาย องค์การบริหารส่วนตำบล มีหน้าที่ต้องทำในเขตองค์การบริหารส่วนตำบล (1) จัดให้มีและบำรุงรักษาทางน้ำและทางบก (2) รักษาความสะอาดของถนน ทางน้ำ ทางเดิน และที่สาธารณะรวมทั้ง กำจัดขยะมูลฝอยและสิ่งปฏิกูล (7) คุ้มครอง ดูแล และบำรุงรักษาทรัพยากรธรรมชาติและสิ่งแวดล้อม (8) ปฏิบัติหน้าที่อื่นตามที่ทางราชการมอบหมาย องค์การบริหารส่วนตำบลบางโฉลง ในฐานะองค์กรปกครองส่วนท้องถิ่นที่ใกล้ชิดกับประชาชน มีหน้าที่ส่งเสริมดูแลรักษาและฟื้นฟู คุณภาพสิ่งแวดล้อมในเขตพื้นที่ทั้งทางบกและทางน้ำโดยการรักษาความสะอาดของถนน ทางน้ำ ทางเดิน และที่สาธารณะ รวมทั้ง กำจัดขยะมูลฝอยและสิ่งปฏิกูล การสร้างความตระหนักกับประชาชนเกี่ยวกับการลดปริมาณขยะ ทิ้งขยะลงในที่รองรับ รวมทั้งการส่งเสริมให้ประชาชนชุมชนเข้ามามีส่วนร่วมในการจัดการคุณภาพสิ่งแวดล้อมของชุมชน โดยเฉพาะปัญหาขยะมูลฝอย โดยท้องถิ่นให้การสนับสนุนองค์ความรู้และงบประมาณ เพื่อให้สิ่งแวดล้อมในชุมชนได้รับการบำรุง ดูแล รักษาให้ดีขึ้น ในฐานะที่มนุษย์เป็นส่วนหนึ่งของสิ่งแวดล้อมหรือระบบนิเวศ ย่อมต้องได้รับความกระทบกระเทือนด้วยเสมอ (สาธารณสุขและสิ่งแวดล้อม องค์การบริหารส่วนตำบลบางโฉลง,2556)

**2.วัตถุประสงค์ของงานวิจัย**

1. เพื่อศึกษาระดับปัจจัยที่มีผลต่อการมีส่วนร่วมและการมีส่วนร่วมในการอนุรักษ์พัฒนาทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ

2. เพื่อศึกษาเปรียบเทียบการมีส่วนร่วมในอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ โดยจำแนกตามปัจจัยส่วนบุคคล

3.เพื่อศึกษาความสัมพันธ์ของปัจจัยที่มีความกับการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ

**สมมติฐานการวิจัย**

1.ประชาชนที่มี เพศ อายุ รายได้ การศึกษา สถานภาพสมรส อาชีพที่แตกต่างกันมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ แตกต่างกันอย่างมีนัยสำคัญทางสถิติ

2.ปัจจัย สิ่งจูงใจ โอกาส อำนาจ มีความสัมพันธ์กับการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการอย่างมีนัยสำคัญทางสถิติ

**3.งานวิจัยที่เกี่ยวข้อง**

รีดเดอร์ (Reeder, 1974 p.39) กล่าวว่า การมีส่วนร่วมของประชาชน หมายถึงการร่วมกันในการปะทะสังสรรค์ทางสังคม ซึ่งรวมทั้งการมีส่วนร่วมของปัจเจกบุคคลและการมีส่วนร่วมเป็นกลุ่ม

โอคเลย์ และมาร์สเด็น (Oakley & Marsden, 1991 อ้างถึงใน นรินทร์ชัย พัฒนพงศา, 2533) กล่าวถึงความหมายของการมีส่วนร่วมของประชาชนไปสัมพันธ์กับเรื่องการสร้างประชาธิปไตยทางการเมือง หรือมิฉะนั้นก็เอาไปเกี่ยวกับกับกระบวนการเปลี่ยนแปลงทางสังคม หรือการเติบโตตามคำว่า พัฒนา ชี้นำ หรือที่ใช้กันบ่อยๆ คือ ในแง่ที่รัฐบาลจะเข้าไปกับสภาพของการมีส่วนร่วมที่รัฐบาลใช้

ความหมายของการมีส่วนร่วมอย่างกว้างๆ เช่น การมีส่วนร่วมช่วยเหลือโดยสมัครใจ การให้ประชาชนเข้าร่วมกับกระบวนการการตัดสินใจและกระบวนการการดำเนินการของโครงการ ตลอดจนร่วมรับผลประโยชน์จากโครงการเหล่านี้ ล้วนเป็นข้อความที่ดูจะมีความคล่องตัว ดูเป็นการปฏิบัติงานที่จริงจัง ซึ่งบ่งบอกว่าโครงการหรือวางแผนงานนั้น การมีส่วนร่วมจะมีการกำหนดวัตถุประสงค์และขั้นตอนการดำเนินงานอย่างไร สำหรับความหมายของการมีส่วนร่วมที่ระบุค่อนข้างเฉพาะเจาะจง เช่น การที่จะให้ประชาชนมีทั้งสิทธิและหน้าที่ที่จะเข้าร่วมแก้ปัญหาของเขา ให้เขาเป็นผู้มีความริเริ่มและมุ่งใช้ความพยายามและความเป็นตัวของตัวเองเข้าดำเนินการและควบคุมทรัพยากรและระเบียบในสถาบันต่างๆ เพื่อแก้ปัญหาเหล่านี้ ก็เป็นการแสดงถึงความหมายที่บอกถึงสภาพการมีส่วนร่วมที่เน้นให้กลุ่มร่วมดำเนินการ และมีจุดสำคัญที่จะให้การส่วนร่วมนั้นเป็นการปฏิบัติอย่างแข็งขัน มิใช่ไปอย่างเฉยเมยหรือมีส่วนร่วมพอเป็นพิธีเท่านั้น

กู๊ดแมนด์ (Goodman,n.d. อ้างถึงใน พงษ์ธร ธัญญสิริ,2552) กล่าวว่า การมีส่วนร่วมของประชาชน หมายถึง

1. กระบวนการซึ่งมวลชนเข้ามามีส่วนเกี่ยวข้องในขั้นตอนต่างๆ ของกิจกรรมของส่วนร่วม

2. มวลชนที่เข้าร่วมได้ใช้ความหมายพยายามส่วนตัว เช่น ความคิด ความรู้ ความสามารถ แรงงาน ตอดจนทรัพยากรของตนต่อกิจกรรมนั้นๆ หรือกล่าวอีกนัยหนึ่งว่า การเกี่ยวข้องของกิจกรรมต่างๆ ของมวลชนในกิจกรรมต่างๆ

นิรันดร์จงวุฒิเวศย์ (2527, น.183) กล่าวว่า การมีส่วนร่วม หมายถึง การเกี่ยวข้องทางด้านจิตใจและอารมณ์ (mental and emotional involvement) ของบุคคลหนึ่งในสถานการณ์กลุ่ม (group situation) ซึ่งผลของการเกี่ยวข้องดังกล่าวเป็นเหตุเร้าใจให้กระทำการให้ (contribution) บรรลุจุดมุ่งหมายของกลุ่มนั้น กับทั้งทำให้เกิดความรู้สึกร่วมรับผิดชอบกันกลุ่มดังกล่าวด้วย

ทวีทอง หงส์วิวัฒน์ (2527, น.2) ให้คำจำกัดความของการมีส่วนร่วมของประชาชนว่า หมายถึง การที่ประชาชนหรือชุมชนพัฒนาขีดความสามารถของตนเองในการจัดการและควบคุมการใช้และกระจายทรัพยากรและปัจจัยการผลิตที่มีอยู่ในสังคม เพื่อประโยชน์ต่อการดำรงชีพทางเศรษฐกิจและสังคม ตามความจำเป็นอย่างสมศักดิ์ศรีในฐานะสมาชิกสังคม

ไพรัตน์ เตชะรินทร์ (2527, น.6) กล่าวว่า การมีส่วนร่วมของประชาชน หมายถึงกระบวนการที่รัฐบาลทำการส่งเสริม ชักนำ สนับสนุน การสร้างโอกาสให้ประชาชนในชุมชนทั้งรูปแบบส่วนบุคคล กลุ่มชนสมาคม มูลนิธิ และองค์การอาสาสมัครรูปแบบตางๆ ให้เข้ามามีส่วนร่วมในการดำเนินงานเรื่องใดเรื่องหนึ่งหรือหลายเรื่องรวมกัน

**4.วิธีการดำเนินการวิจัย**

**4.1 ประชากรและกลุ่มตัวอย่าง**

**1. ประชากร**

ประชากรที่ใช้ในการศึกษาครั้งนี้ คือประชาชนในพื้นที่ องค์การบริหารส่วนตำบลบางโฉลง จังหวัดสมุทรปราการ มีจำนวน 38,798 คน (ที่ทำการอำเภอบางพลี จังหวัดสมุทรปราการ, 2557)

**2. กลุ่มตัวอย่างและวิธีการสุ่มตัวอย่าง**

การคำนวณหาขนาดกลุ่มตัวอย่าง ในการคำนวณหาขนาดตัวอย่างที่เหมาะสำหรับใช้ในการวิจัยใช้หลักการคำนวณของยามาเน่ (Yamane,1973) กล่าวคือมีประชากรที่จะศึกษา 38,798 คน

**4.2 เครื่องมือที่ใช้ในการวิจัย**

**1. การสร้างเครื่องมือ**

*การวิจัยครั้งนี้ เป็นการวิจัยเชิงปริมาณ เครื่องมือที่ใช้ในการวิจัย ได้แก่ แบบสอบถาม (*questionnaires*)ซึ่งมีลักษณะคำถามปลายปิดชนิดตรวจสอบรายการ (*check-list*) และแบบมาตรประมาณค่า (*rating scale*)* *5 ระดับ ของลิเคิร์ท และคำถามปลายเปิด เพื่อให้ผู้ตอบแบบสอบถามแสดงความคิดเห็นและข้อเสนอแนะ โดยผู้วิจัยได้แบ่งแบบสอบถามออกเป็น* 4 *ตอน ดังนี้*

***ตอนที่ 1*** *เป็นแบบสอบถามข้อมูลพื้นฐานของผู้ตอบแบบสอบถามเป็นแบบตรวจสอบรายการ (*check-list*) ได้แก่* เพศ อายุ รายได้ การศึกษา สถานภาพสมรส อาชีพ

**ตอนที่ 2** เป็นแบบสอบถามปัจจัยมีการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ ได้แก่ สิ่งจูงใจ โอกาส อำนาจ โดยกำหนดน้ำหนักคะแนนการมีส่วนร่วมในการอนุรักษ์ทรัพยากรธรรมชาติและสิ่งแวดล้อม เป็นแบบมาตรประมาณค่า *(*rating scale*)* *5 ระดับ ของลิเคิร์ท* ซึ่งมีความหมาย

**ตอนที่ 3** เป็นแบบสอบถามวัดระดับการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ ได้แก่ ด้านการตัดสินใจ ด้านการร่วมดำเนินงาน ด้านการร่วมรับผลประโยชน์ ด้านการติดตามและประเมินผล เป็นแบบมาตรประมาณค่า *(*rating scale*)* *5 ระดับ ของลิเคิร์ท*

**ตอนที่ 4** เป็นคำถามแบบปลายเปิด เป็นคำถามเกี่ยวกับข้อเสนอแนะเกี่ยวกับการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ

**4.3 การเก็บรวบรวมข้อมูล**

*การวิจัยครั้งนี้ ผู้วิจัยได้ดำเนินการเก็บรวบรวมข้อมูลตามขั้นตอนดังนี้*

*1. ผู้ดำเนินการวิจัยนำหนังสือขอความร่วมมือในการกรอกแบบสอบถาม พร้อมแบบสอบถามไปเก็บข้อมูลเพื่อการวิจัยจากประชาชนในองค์การบริหารส่วนตำบลบางโฉลง จังหวัดสมุทรปราการโดยให้กรอกแบบสอบถามแล้วขอรับคืน ตามจำนวนที่ศึกษา ทั้งหมด จำนวน* 396 *ชุด โดยเริ่มเก็บข้อมูล ระหว่างวันที่* 1-31 *มีนาคม* 2559 *ระยะเวลา* 31 *วัน*

2. นำแบบสอบถามที่ได้รับกลับคืนมาตรวจสอบความสมบูรณ์ความถูกต้องในแต่ละฉบับเพื่อนำข้อมูลที่เก็บรวบรวมได้มาทำการวิเคราะห์ทางสถิติ

**4.4 การวิเคราะห์ข้อมูล**

เมื่อทำการรวบรวมคะแนนที่ได้ทั้งหมดเพื่อมาหาค่าเฉลี่ยของของตัวแปรการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ ดังนี้

*1.ข้อมูลพื้นฐานของประชาชน ได้แก่* เพศ อายุ รายได้ การศึกษา สถานภาพสมรส อาชีพ *ในรูปตารางแจกแจงความถี่ และค่าร้อยละ*

2.*วิเคราะห์ข้อมูลเกี่ยวกับปัจจัยการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ โดยการหาค่าเฉลี่ย (******) และค่าเบี่ยงเบนมาตรฐาน (*S.D.*) โดยกำหนดเกณฑ์ในการประเมินวัดระดับความคิดเห็น 5 ระดับ*

3. *วิเคราะห์ข้อมูลเกี่ยวกับระดับการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการ โดยการหาค่าเฉลี่ย (******) และค่าเบี่ยงเบนมาตรฐาน (*S.D.*) โดยกำหนดเกณฑ์ในการประเมินวัดระดับความคิดเห็น 5 ระดับ การแปลความหมายค่าเฉลี่ยของความคิดเห็น โดยใช้เกณฑ์ ของเบสท์ (*Best *1977)*

**อภิปรายผล**

**1.ด้านสิ่งจูงใจ**

ปัจจัยที่มีผลต่อการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการด้านสิ่งจูงใจมีความเหมาะสมอยู่ในระดับมากและประชาชนมีส่วนร่วมในการพัฒนาแม่น้ำลำคลองในการเก็บขยะกำจัดวัชพืชน้ำเพราะได้รับการชักชวนจากสมาชิกภายในหมู่บ้านและร่วมอนุรักษ์เพราะโลกกำลังประสบปัญหาสิ่งแวดล้อมและเป็นภัยที่ใกล้ตัว สอดคล้องกับแนวคิดของ เกียรติศักดิ์ เรือนทองดี (2536) ได้กล่าวถึงการที่ประชาชนจะเข้าไปมีส่วนร่วมกิจกรรมใด นั้น คือประการแรก ตนจะได้ผลตอบแทนในสิ่งที่ทำไป และประการที่สอง การได้รับการบอกกล่าวหรือได้รับการชักชวนจากบุคคลอื่นให้เข้าร่วม

**2.ด้านโอกาส**

ปัจจัยที่มีผลต่อการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการด้านโอกาสมีความเหมาะสมอยู่ในระดับมาก และมีส่วนร่วมในการพัฒนาแม่น้ำลำคลองในการเก็บขยะกำจัดวัชพืชน้ำเพราะเห็นประโยชน์ที่ได้รับและมีการพัฒนาแม่น้ำลำคลองในการเก็บขยะกำจัดวัชพืชน้ำเพราะเปิดโอกาสให้ทุกคนเข้าร่วมตามสมัครใจสอดคล้องกับแนวคิดของ เกียรติศักดิ์ เรือนทองดี (2536) ได้กล่าวว่าช่องทางการมีส่วนร่วมและมองเห็นประโยชน์ที่จะได้รับหลังการมีส่วนร่วม ดังนั้นพื้นฐานทางด้านโครงสร้างของการมีส่วนร่วม ควรมีลักษณะดังนี้ คือ กระการแรกเปิดโอกาสให้ทุกคนในชุมชนเข้ามามีส่วนร่วมในการพัฒนารูปแบบใดรูปแบบหนึ่ง ประการที่สอง มีการกำหนดเวลาของการมีโอกาสเข้าไปมีส่วนร่วมอย่างชัดเจนสามารถกำหนดเงื่อนไขตามสภาพความเป็นจริง ประการที่สามมีการกำหนดลักษณะของกิจกรรมที่แน่นอนว่าจะทำอะไร**.**

**3.ด้านอำนาจ**

ปัจจัยที่มีผลต่อการมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการด้านอำนาจมีความเหมาะสมอยู่ในระดับมากและประชาชนร่วมในการพัฒนาแม่น้ำลำคลองกับ อ.บ.ต บางโฉลงเพราะต้องการเข้าไปช่วยแก้ ปัญหากับราชการ อ.บ.ต บางโฉลงได้ส่งเสริมกิจกรรมการมีส่วนร่วมในการพัฒนาแม่น้ำลำคลองในการเก็บขยะ กำจัดวัชพืชน้ำตลอดทั้งปีสอดคล้องกับแนวคิดของเกียรติศักดิ์ เรือนทองดี (2536) ได้กล่าวว่าการที่ประชาชนสามารถกำหนดเป้าหมายวิธีการและผลประโยชน์ของกิจกรรมได้

**4.ด้านการตัดสินใจ**

การมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการในด้านการตัดสินใจมีส่วนร่วมอยู่ในระดับมากและประชาชนร่วมในการวางแผนพัฒนาแม่น้ำลำคลอง การจัดลำดับความสำคัญโครงการพัฒนาแม่น้ำลำคลองกับอ.บ.ต บางโฉลงสอดคล้องกับแนวคิดของโคเฮ็น แอนด์ นอร์แมน (Cohen & Norman,n.d. อ้างถึงใน ระวี อินจินดา,2542 น.17) กล่าวว่าการตัดสินใจไม่ได้หมายความว่าจะเป็นการตัดสินใจได้เพียงอย่างเดียว ยังใช้การตัดสินใจควบคู่ไปกับการปฏิบัติการด้วย การตัดสินใจยังเกี่ยวข้องกับประชาชนในเรื่องของผลประโยชน์ และการประเมินผลในกิจกรรมการพัฒนาด้วยจะเห็นว่าการตัดสินใจนั้นเกี่ยวข้องเกือบโดยตรงกับการปฏิบัติ แต่เกี่ยวข้องกับผลประโยชน์และการประเมินผลด้วย โดยที่ผลประโยชน์นั้นเป็นผลมาจากขั้นตอนการตัดสินใจแล้วทั้งสิ้นนอกจากนี้ก็จะมีผลสะท้อนกลับจากการประเมินผล และการปฏิบัติการกลับไปสู่การตัดสินใจอีกด้วยและสอดคล้องกับงานวิจัยของประไพ อรัญศรี(2553)เรื่องการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อม ในเขตองค์การบริหารส่วนตำบลหนองเหียง อำเภอพนัสนิคม จังหวัดชลบุรีในประเด็นที่ว่าการมีส่วนร่วมในการอนุรักษ์ทรัพยากรธรรมชาติและสิ่งแวดล้อมในเขตองค์การบริหารส่วนตำบลหนองเหียง ด้านการตัดสินใจประชาชนมีส่วนร่วมอยู่ในระดับปานกลางและสอดคล้องกับงานวิจัยของวันวิสา เยือกเย็น(2555)เรื่อง การมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมในเขตเทศบาลเมืองหัวหิน อำเภอหัวหิน จังหวัดประจวบคีรีขันธ์ในประเด็นที่ว่ามีส่วนร่วมในการอนุรักษ์ธรรมชาติและสิ่งแวดลอมด้านการตัดสินใจอยู่ในระดับปานกลาง

**5.ด้านการร่วมดำเนินงาน**

การมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการในด้านการร่วมดำเนินงานมีส่วนร่วมอยู่ในระดับมากและประชาชนร่วมกำหนดผู้รับผิดชอบในการพัฒนาแม่น้ำลำคลองและร่วมในการใช้ทรัพยากรของ อ.บ.ต บางโฉลงในการพัฒนาแม่น้ำลำคลอง สอดคล้องกับแนวคิดของโคเฮ็น แอนด์ นอร์แมน (Cohen & Norman,n.d. อ้างถึงใน ระวี อินจินดา, 2542 น.17) กล่าวว่าการร่วมดำเนินงานประกอบด้วย การสนับสนุนด้านทรัพยากร การบริการและการประสานขอความช่วยเหลือ และสอดคล้องกับงานวิจัยของตะวันฉาย สังฆมณี (2557) เรื่องการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมในเขตองค์การบริหารส่วนตำบลคลองตำหรุ อำเภอเมืองชลบุรี จังหวัดชลบุรีในประเด็นที่ว่าการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมในเขตองค์การบริหารส่วนตำบลคลองตำหรุ อำเภอเมืองชลบุรี จังหวัดชลบุรีด้านการร่วมดำเนินการมีค่าเฉลี่ยมากที่สุดและสอดคล้องกับงานวิจัยของวันวิสา เยือกเย็น (2555) เรื่องการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมในเขตเทศบาลเมืองหัวหิน อำเภอหัวหิน จังหวัดประจวบคีรีขันธ์ในประเด็นที่ว่ามีส่วนร่วมในการอนุรักษ์ธรรมชาติและสิ่งแวดลอมด้านการดำเนินการอยู่ในระดับปานกลาง

**6. ด้านการร่วมรับผลประโยชน์**

การมีส่วนร่วมในการอนุรักษ์ทรัพยากรธรรมชาติและสิ่งแวดล้อมขององค์การบริหารส่วนตำบลบางโฉลง จังหวัดสมุทรปราการในด้านการร่วมรับผลประโยชน์มีส่วนร่วมอยู่ในระดับมากและประชาชนเข้าร่วมกับ อ.บ.ต บางโฉลงในการพัฒนาแม่น้ำลำคลองทำให้เป็นที่รู้จักอย่างกว้างขวางช่วยในการเก็บขยะ กำจัดวัชพืชน้ำจนเกิดความรู้ความชำนาญสามารถถ่ายทอดให้คนอื่นได้ สอดคล้องกับแนวคิดของโคเฮ็น แอนด์ นอร์แมน (Cohen & Norman,n.d. อ้างถึงใน ระวี อินจินดา,2542 น.17) กล่าวว่าจะเป็นประโยชน์ทางวัตถุ ผลประโยชน์ทางด้านสังคมหรือผลประโยชน์ส่วนบุคคล และสอดคล้องกับงานวิจัยของประไพ อรัญศรี(2553)เรื่องการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อม ในเขตองค์การบริหารส่วนตำบลหนองเหียง อำเภอพนัสนิคม จังหวัดชลบุรีในประเด็นที่ว่าการมีส่วนร่วมในการอนุรักษ์ทรัพยากรธรรมชาติและสิ่งแวดล้อมในเขตองค์การบริหารส่วนตำบลหนองเหียงด้านการรับผลประโยชน์ประชาชนมีส่วนร่วมอยู่ในระดับปานกลางและสอดคล้องกับงานวิจัยของเสาวรส เนินริมหนอง(2555)เรื่องการมีส่วนร่วมของประชาชนในการอนุรักษ์ทรัพยากรธรรมชาติและสิ่งแวดล้อมภายในเขตเทศบาลตำบลปากน้ำแหลมสิงห์ อำเภอแหลมสิงห์ จังหวัดจันทบุรีในประเด็นที่ว่า ประชาชนมีส่วนร่วมในการอนุรักษ์ทรัพยากร ธรรมชาติและสิ่งแวดล้อมในเขตเทศบาลตำบลปากน้ำแหลมสิงห์ ด้านการมีส่วนร่วมในผลประโยชน์อยู่ในระดับมีส่วนร่วมมาก

**ข้อเสนอแนะ**

**ข้อเสนอแนะเพื่อการนำไปปฏิบัติ**

1. ด้านอาชีพ องค์การบริหารส่วนตำบลบางโฉลงควรประชาสัมพันธ์ให้ประชาชนทุกอาชีพในเขตพื้นที่รับผิดชอบให้เข้ามาร่วมอนุรักษ์ทรัพยากรธรรมชาติและสิ่งแวดล้อมและจัดเวลาการเข้ามาร่วมมือกับ อ.บ.ต.บางโฉลงให้สอดคล้องกับเวลาว่างจากการประกอบอาชีพของประชาชน

2. ด้านอำนาจ องค์การบริหารส่วนตำบลบางโฉลงควรแจ้งให้ประชาชนเห็นถึงผลประโยชน์ในการพัฒนาแม่น้ำลำคลองทั้งประโยชน์ของตนเองและครอบครัวและประโยชน์ของชุมชนส่วนรวม

3. ด้านโอกาส องค์การบริหารส่วนตำบลบางโฉลงควรให้ประชาชนเข้ามามีส่วนร่วมในการพัฒนาแม่น้ำลำคลองในการเก็บขยะกำจัดวัชพืชน้ำโดยกำหนดเวลาแน่นอนชัดเจนเพราะประชาชนจะมีภาระในการประกอบอาชีพของตนเอง

4.ด้านสิ่งจูงใจ องค์การบริหารส่วนตำบลบางโฉลงควรชี้ให้ประชาชนเห็นถึงประโยชน์จากการพัฒนาแม่น้ำลำคลองในการเก็บขยะกำจัดวัชพืชน้ำทั้งทางตรงและทางอ้อมเพื่อให้เข้ามามีส่วนร่วมมากขึ้น

**ข้อเสนอแนะในการทำวิจัยครั้งต่อไป**

1.ควรศึกษาเปรียบเทียบการมีส่วนร่วมของประชาชนในการการอนุรักษ์ทรัพยากรธรรมชาติและสิ่งแวดล้อมกับองค์การบริหารส่วนท้องถิ่นที่อยู่ริมน้ำอื่นๆแล้วนำมาปรับปรุงหรือกำหนดแนวทางปฏิบัติการมีส่วนร่วมของประชาชน

2.ควรมีการศึกษาการปล่อยน้ำเสียจากโรงงานอุตสาหกรรมเพื่อรักษาคลองในเขตความรับผิดชอบขององค์การบริหารส่วนตำบลบางโฉลงให้ใสสะอาดอยู่เสมอ

----------------------------------------------------

**บรรณานุกรม**

ไชยยศ อรุณสุริยศักดิ์. (2554). **การสืบสวนสอบสวนพิเศษ โดยการดักฟังในกฎหมายการค้ามนุษย์กับสิทธิเสรีภาพตามรัฐธรรมนูญ**.การศึกษาค้นคว้าอิสระปริญญานิติศาสตรมหาบัณฑิต มหาวิทยาลัยสุโขทัยธรรมาธิราช.

ภิญโญ ป้อมสถิตย์. (2553). **ปัจจัยที่มีผลกระทบต่อการปฏิบัติงานด้านการสืบสวนติดตามจับกุมผู้จำหน่ายยาเสพติดของเจ้าหน้าที่ตำรวจฝ่ายสืบสวน สังกัด กองบังคับการตำรวจนครบาล 7**. สารนิพนธ์ปริญญาศิลปศาสตรมหาบัณฑิต มหาวิทยาลัยธรรมศาสตร์.

สุภัทร ประดาสุข. (2554). **การเพิ่มขีดความสามารถในการบริหารจัดการเพื่อการสืบสวนสอบสวนของกองบังคับการตำรวจนครบาล 9**.วิทยานิพนธ์ปริญญารัฐประศาสนศาสตรมหาบัณฑิต มหาวิทยาลัยสุโขทัยธรรมาธิราช.

สุรพงศ์ การินทร์. (2554). **ประสิทธิภาพการบริหารงานขององค์การบริหารส่วนตำบลแม่สุก อำเภอใจ จังหวัดพะเยา.**สารนิพนธ์ปริญญารัฐประศาสนศาสตรมหาบัณฑิต มหาวิทยาลัยพะเยา.

แสวง ธีระสวัสดิ์. (2530). **หลักการสืบสวนสอบสวนคดีอาญา.**กรุงเทพมหานคร.ม.ป.ท.